ΓΡΑΠΤΗ ΕΡΩΤΗΣΗ P-1746/00

υποβολή: Jos Ribeiro e Castro (UEN) προς την Επιτροπή

(25 Μαΐου 2000)

Θέμα: Πλαίσιο κυρώσεων κατά της Αυστρίας-Έκθεση της Επιτροπής

Έγινε προσφάτως γνωστό ότι ο αυστριακός Καγκελάριος κ. Βόλφγκανγκ Σύσελ, ζήτησε από την Επιτροπή να συντάξει εμπεριστατωμένη έκθεση σχετικά με την κατάσταση στην Αυστρία, με ιδιαίτερη έμφαση στο πλαίσιο των κυρώσεων που αποφασίστηκαν και που εφαρμόζονται κατά της Αυστρίας στο πλαίσιο της Ευρωπαϊκής Ένωσης. Η εν λόγω έκθεση έπρεπε να συνταχθεί για την προσεχή σύνοδο του Ευρωπαϊκού Συμβουλίου στη Σάντα Μαρία Ντα Φέϊρα, από τις 19 έως τις 20 Ιουνίου.

Είναι γεγονός ότι το πλαίσιο των προαναφερθεισών κυρώσεων όπως επίσης και το σκεπτικό επί των οποίων βασίζονται ντε φάκτο και ντε γιούρε, δεν είναι καθόλου σαφή, δεδομένου ότι, έχειποστηριχθεί από ορισμένους ότι εντάσσονται αυστηρά στο πλαίσιο των διμερών σχέσεων μεταξύ της Αυστρίας και των 14 κρατών μελών. Εντούτοις, οι ταραχές που σημειώθηκαν σε διασκέψεις κορυφής και διάφορες άλλες συνεδριάσεις στο πλαίσιο της λειτουργίας των θεσμικών οργάνων της ΕΕ στο ανώτατο επίπεδο του Συμβουλίου, ορισμένες αποφάσεις που ελήφθησαν κατά πλειοψηφία από το Ευρωπαϊκό Κοινοβούλιο καθώς και το γεγονός ότι οι κυρώσεις είχαν ανακοινωθεί από την Προεδρία του Συμβουλίου και όχι από 14 δηλώσεις προερχόμενες από το καθένα από τα 14 κράτη μέλη, στο πλαίσιο των καθαρά διμερών σχέσεων επιβεβαιώνουν ότι αυτές εντάσσονται αναμφισβήτητα στο πλαίσιο της Ένωσης και της λειτουργίας της.

Το πλαίσιο όμως των Συνθηκών εν προκειμένω είναι σαφές και καθορίζεται από τα άρθρα 6 και 7 της Συνθήκης ΕΕ. Και βάσει αυτών, η Επιτροπή είναι πράγματι το αρμόδιο ευρωπαϊκό όργανο να προτείνει αυτό που κρίνεται κατάλληλο σύμφωνα με το άρθρο 7.1 της Συνθήκης ΕΕ.

Ήταν γενική πεποίθηση ότι ο καιρός που διανύουμε ήταν καιρός διεύρυνσης και όχι συρρίκνωσης της Ένωσης" όπως επίσης ότι ήταν καιρός εδραίωσης των θεμελιωδών δικαιωμάτων και όχι της αυθαίρετης παραβίασής τους. Εξάλλου, οι Συνθήκες πρέπει να γίνονται σεβαστές από όλους, ενώ η παραβίασή τους οδηγεί απλώς σε αρνητικές συνέπειες, απρόβλεπτης έκτασης, όπως επιβεβαιώνει επανειλημμένα και οδυνηρά η ιστορία σε περιπτώσεις εκδήλωσης αυθαιρεσιών σε επίπεδο διεθνών σχέσεων. Η τήρηση των Συνθηκών αποτελεί θεμελιώδες στοιχείο του κράτους δικαίου, προς το οποίο πρέπει να συμμορφώνονται απολύτως ολόκληρη η Ένωση, τα θεσμικά της όργανα και τα κράτη μέλη, σύμφωνα με το άρθρο 6.1 της Συνθήκης ΕΕ.

Κατόπιν των ανωτέρω, ερωτάται η Επιτροπή βάσει των Συνθηκών και του κράτους δικαίου σκοπεύει η Επιτροπή να ανταποκριθεί στο αίτημα του αυστριακού καγκελάριου κ. Βόλφγκανγκ Σύσελ, και να συντάξει εμπεριστατωμένη έκθεση σχετικά με την κατάσταση στην Αυστρία, για τις 19 και 20 Ιουνίου, κατά την προσεχή Σύνοδο Κορυφής;

Κοινή απάντηση του κ. Prodi εξ ονόματος της Επιτροπής στις γραπτές ερωτήσεις P-1746/00 και P-1823/00

(3 Αυγούστου 2000)

Όπως έχει ήδη δηλώσει η Επιτροπή απαντώντας σε αρκετές ερωτήσεις ευρωβουλευτών, τα διμερή μέτρα που έλαβαν οι κυβερνήσεις των 14 κρατών μελών όσον αφορά την κυβέρνηση συνασπισμού στην Αυστρία δεν αποτελούν θέματα που άπτονται της συνθήκης ΕΕ ή της συνθήκης ΕΚ και δεν επηρεάζουν τα δικαιώματα και τιςποχρεώσεις ουδενός από τα κράτη μέλη βάσει του κοινοτικού δικαίου.

Η Επιτροπή έχει επίσης δηλώσει επανειλημμένα ότι θα εξακολουθήσει να εκτελεί το ρόλο της ως θεματοφύλακα των διατάξεων και των αρχών οι οποίες ορίζονται στις συνθήκες και στις οποίες βασίζεται η Ένωση και ότι επιβεβαιώνει την αποφασιστικότητά της να το πράξει.

Όπως γνωρίζει ο αξιότιμος βουλευτής, θα εκπονηθεί κατόπιν αιτήματος των κρατών μελών έκθεση σχετικά με το σεβασμό των κοινών αρχών της Ένωσης από την αυστριακή κυβέρνηση από τρεις προσωπικότητες που ορίστηκαν από το Ευρωπαϊκό Δικαστήριο των Ανθρωπίνων Δικαιωμάτων.